b'\n_START_ARTICLE_\nSiionin lasten Jeesuksen Kristuksen kirkko\n_START_PARAGRAPH_\nSiionin lasten Jeesuksen Kristuksen kirkko (engl. Church of Jesus Christ of the Children of Zion) oli er\xc3\xa4s my\xc3\xb6hempien aikojen pyhien liikkeeseen kuulunut yhteis\xc3\xb6. Sen j\xc3\xa4seni\xc3\xa4 kutsuttiin kirkon perustajan Sidney Rigdonin mukaan my\xc3\xb6s rigdonilaisiksi (engl. Rigdonites)._NEWLINE_My\xc3\xb6hempien aikojen pyhien Jeesuksen Kristuksen kirkon perustajan, profeetta Joseph Smithin saatua surmansa kiihtyneen v\xc3\xa4kijoukon k\xc3\xa4siss\xc3\xa4 27. kes\xc3\xa4kuuta 1844 kirkko joutui kriisiin. Useat Smithin l\xc3\xa4heiset ty\xc3\xb6toverit katsoivat olevansa h\xc3\xa4nen laillisia seuraajiaan. Sidney Rigdon, joka oli ollut Smithin aikana kirkon p\xc3\xa4\xc3\xa4asiallinen teologinen ajattelija, oli ainoa hengiss\xc3\xa4 selvinnyt kirkkoa johtaneesta ensimm\xc3\xa4isest\xc3\xa4 presidenttikunnasta. T\xc3\xa4m\xc3\xa4n perusteella Rigdon katsoi olevansa MAP-kirkon itseoikeutettu johtaja. Toisaalta kahdentoista apostolin koorumin johtaja Brigham Young katsoi, ettei kirkolle tulisi ensi alkuun valita johtajaa lainkaan, vaan kahdentoista apostolin koorumin tulisi johtaa sit\xc3\xa4 kollektiivisesti._NEWLINE_Sidney Rigdon alkoi koota ymp\xc3\xa4rilleen kannattajia, ja esimerkiksi entinen apostoli William E. M\'Lellin ilmoitti kannattavansa h\xc3\xa4nt\xc3\xa4 kirkon johtoon. Rigdonin kannattajat alkoivat j\xc3\xa4rjest\xc3\xa4yty\xc3\xa4 joulukuussa 1844, ja 6. huhtikuuta 1845 h\xc3\xa4net valittiin virallisesti Siionin lasten Jeesuksen Kristuksen kirkon johtoon. Rigdon j\xc3\xa4rjesti kirkon Smithin ajan mallin mukaan, valiten sille ensimm\xc3\xa4isen presidenttikunnan, kahdentoista apostolin neuvoston, seitsenkymmenten neuvoston ja johtavan piispakunnan. Rigdon teki useita puhujamatkoja niiden Smithin seuraajien luokse, jotka eiv\xc3\xa4t olleet seuranneet Youngia t\xc3\xa4m\xc3\xa4n vaellukselle l\xc3\xa4nteen, kohti Suuren suolaj\xc3\xa4rven laaksoa, nykyist\xc3\xa4 Utahia. Rigdonin kirkon keskuspaikka oli Pittsburghissa, Pennsylvaniassa. Rigdon vastusti ennen muuta Smithin k\xc3\xa4ytt\xc3\xb6\xc3\xb6n ottamaa ja Youngin jatkamaa moniavioisuuden periaatetta._NEWLINE_Kev\xc3\xa4\xc3\xa4ll\xc3\xa4 1846 Rigdon ilmoitti kirkkonsa ottavan k\xc3\xa4ytt\xc3\xb6\xc3\xb6n Smithin jonkin aikaa kokeileman "pyhityksen lain" eli omaisuuden yhteyden. H\xc3\xa4n kehotti seuraajiaan muuttamaan "Adventure Farm" -nimiselle maatilalle l\xc3\xa4helle Greencastlea Pennsylvaniassa ja perustamaan siell\xc3\xa4 omaisuuden yhteyteen perustuvan kommuunin. Kuten monet muutkin vastaavanlaiset yritykset, Rigdonin yritys ep\xc3\xa4onnistui. Vain pieni osa h\xc3\xa4nen seuraajistaan suostui muuttamaan maatilalle. William E. M\'Lellin erosi Rigdonista ja perusti yhdess\xc3\xa4 David Whitmerin kanssa uuden kirkon, Kristuksen kirkon (whitmeril\xc3\xa4iset). Er\xc3\xa4s toinen h\xc3\xa4nen seuraajistaan, William Bickerton, perusti h\xc3\xa4nkin oman kirkon, Jeesuksen Kristuksen kirkon._NEWLINE_Kev\xc3\xa4\xc3\xa4ll\xc3\xa4 1847 Adventure Farm oli ajautunut hajaannukseen, eik\xc3\xa4 kev\xc3\xa4tt\xc3\xb6it\xc3\xa4 en\xc3\xa4\xc3\xa4 saatu alkuun. Sidney Rigdon hylk\xc3\xa4si lauumansa ja muutti sukulaistensa el\xc3\xa4tett\xc3\xa4v\xc3\xa4ksi New Yorkin osavaltioon. H\xc3\xa4nen johtamansa kirkko kuitenkin jatkuu Bickertonin Jeesuksen Kristuksen kirkossa.'